|  |  |
| --- | --- |
| **ROKODELSKA PANOGA** | **Polstenje** |
| **POVZETEK** | |
| Polstenje ali filcanje je najstarejša tehnika izdelave tekstila oz. volnenega blaga. Ponuja veliko možnosti izražanja in ustvarjanja, tako pri izdelovanju tradicionalnih izdelkov kot tudi v sodobnem svetu mode, sodobnih interierjih, umetniškem kiparstvu in slikarstvu. Poznamo dva osnovna načina polstenja – mokro in suho polstenje, znotraj teh dveh tehnik pa še vrsto drugih. | |
| **OPIS PANOGE** | |
| Starodavni zapisi in arheološke najdbe pričajo, da polstenje že od nekdaj spremlja človeka. Bogata tradicija polstenja izvira iz osrednje Azije, iz predelov, kjer so živela nomadska ljudstva, dejavnost pa je bila živa tudi pri številnih evropskih ljudstvih. V Evropi se je v srednjem veku polstenje ohranilo predvsem pri izdelovanju klobukov, pa tudi oblačil in copat. Osrednjo vlogo na področju pridelave fine volne merino v Evropi sta imeli v 18. stol. Portugalska in Španija. Tako kot danes so za polstenje uporabljali volno različnih domačih pasem ovac z grobo in s srednje fino volno. Od 19. stol. je proizvodnja polsti v Evropi močno upadla in zaradi industrijske proizvodnje izgubila svojo veljavo. Tradicija polstenja se je ohranila predvsem na Madžarskem in v Skandinaviji. Do oživitve polstenja je prišlo sredi 20. stol., ko je polst postala tudi medij nekaterih umetnikov. V zadnjih letih smo priča porastu in množičnosti izdelovanja polstenih izdelkov, s tem pa popularizaciji in modnosti polstenja in polsti.  V Sloveniji se je bogata tradicija polstenja ohranila predvsem v klobučarstvu. Ročno polstenje volne se v zadnjih letih obuja na Solčavskem, Bovškem, v Beli krajini, na Idrijsko-Cerkljanskem in Škofjeloškem. Pri ročnem polstenju volne, ki je ena najstarejših tehnik tekstilne umetnosti, se pod vplivom tople vode in mila spremeni pH volnenih vlaken, da se napnejo, luske odprejo ter med drgnjenjem med seboj zatikajo in prepletejo v kompakten brezšiven material – polst (imenovan tudi klobučevina ali filc). S postopkom mehanske obdelave materiala se vlakna med seboj prepletajo, medtem se izdelek močno krči (tudi do 50 %). Konec 19. stol. so pri industrijskem polstenju razvili stroje, ki za izdelavo polsti uporabljajo igle, te pa so se prenesle tudi med tehnike ročnega polstenja. Tehniko ročnega polstenja z iglo imenujemo suho polstenje. Pri tej tehniki uporabljamo dve vrsti igel, in sicer grobe ali debele in fine ali tanke. Suho polstenje začnemo z grobo iglo, za oblikovanje že zgoščene volne pa uporabimo fino iglo. Ta tehnika je primerna predvsem za izdelavo figur, vzorcev in detajlov na polsti.  Osnovni material za izdelavo polsti je česana ovčja volna oziroma dlaka drugih živali (zajčja ali kunčja dlaka, dlaka alpake, kašmirske koze, angorske koze, kamele …). Najpogosteje se za polstenje uporablja ovčja volna, ki ima številne dobre lastnosti. Je zračno vlakno, ki uravnava temperaturne razlike med telesom in okoljem. Kot tako je naravni izolator – pozimi greje, poleti pa hladi in je odlična zaščita proti dežju, vetru ter snegu. Volna ima namreč sposobnost, da pri nizkih temperaturah odstrani vlago iz kože, njene izolacijske lastnosti pa preprečujejo prehajanje suhemu zraku in vročini pri visokih temperaturah. V toplih in vročih dnevih zračne lastnosti volne zajemajo in odstranjujejo prekomerno toploto in vlago s telesa ter pomagajo uporabniku, da mu ni vroče. Volna je naravno vodoodporna, skozi hrbtna vlakna odbija vlago, je odporna na gnilobe in plesni, je antibakterijska. Volna ni alergena in je antistatična, odbija prah in umazanijo, zato se zdi, da ima sposobnost samoočiščenja.  Pri nas imamo pet avtohtonih pasem ovc, to so: jezersko-solčavska pasma, bovška ovca, belokranjska pramenka in istrska pramenka, od leta 2021 pa med avtohtone pasme ovc spada tudi oplemenjena jezersko-solčavska pasma. Volna ovc jezersko-solčavske pasme po klasifikaciji spada med srednje groba vlakna; od volne drugih ovac se razlikuje po debelini vlaken, zato je tudi najbolj primerna za obdelavo za končne izdelke, tako polstene kot tudi pletene, tkane, kvačkane …  Tradicionalno so se iz polsti izdelovala pokrivala, plašči, škornji, preproge, v tujih tradicijah celo šotori (jurte v Mongoliji). Tehnika polstenja med drugim omogoča brezšivno izdelavo tridimenzionalnih predmetov (posod, torb, copat, baretk, klobukov …) in oblačil. Za sodobno polstenje je značilno prepletanje tradicionalne tehnike polstenja s sodobnim oblikovanjem. S tem prepletanjem nastajajo tudi izdelki visoke mode, sodobni pohištveni kosi in oprema interierjev (polsteni tabureji, sedalne blazine, luči, polstene posode … ). Polst posega tudi na področje umetnosti in je lahko medij za umetniško izražanje umetnikov in umetnic (npr. Saba Skaberne).  Sodobno polstenje uporablja volno kot osnovni material, poleg te pa tudi druga naravna vlakna (svilo, lan, konopljo, ramijo …) ter viskozo. Nekateri izdelovalci polstenih izdelkov uporabljajo izključno volno slovenskih avtohtonih pasem ovc (med njimi je najbolj razširjena in zaradi kvalitete primerna jezersko-solčavska pasma ovce), drugi kupujejo in uporabljajo volno drugih pasem ovc (avstralski in novozelandski merino, šetland, alpska volna …). V tehniki mokrega in suhega polstenja volne se izdelujejo oblačila, preproge, maske, čevlji, copati, torbe, klobuki, razni dekorativni izdelki ter igrače.  S procesom globalizacije in medkulturnih izmenjav se tudi področje polstenja razvija. Pojavljajo se druge tehnike polstenja (nuno tehnika, pri kateri se na svileno tkanino polsti volna, pajčevinasta tehnika polstenja …), ki omogočajo nove vizualne učinke in uporabnost končnih izdelkov.  Polst se lahko izdeluje tudi na industrijski način. Podjetje Soven na primer izdeluje polst za oblikovanje, gradbeno polst za izolacijo in polst za vrt. | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Za polstenje so potrebna specifična znanja poznavanja lastnosti in postopkov obdelave osnovnega materiala – volne. Zahtevano je poznavanje volne različnih pasem ovc glede primernosti za uporabo (groba volna npr. za preproge, pohištvene kose, copate; finejša volna za oblačila in izdelke za osebno rabo).  Treba je poznati celoten postopek izdelave (od idejne zasnove do priprave načrta izdelka, izračuna faktorja krčenja, izdelave povečanega načrta in šablon …). Za visoko kakovost izdelkov so potrebni tudi oblikovalska znanja in občutek za estetiko.  Za izdelovalca/izdelovalko polsti in polstenih izdelkov je možno pridobiti nacionalno poklicno kvalifikacijo, program izvaja Strokovni izobraževalni center Ljubljana. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga ter nosilci in nosilke znanja niso vpisani v Register nesnovne kulturne dediščine. Kar nekaj od izdelovalcev ima pridobljen certifikat »Rokodelstvo Art&Craft Slovenija«. Več izdelovalk polstenih izdelkov se s panogo ukvarja profesionalno, veliko je tudi ljubiteljskih izdelovalk polstenih izdelkov. |
| **Vidik identitete in prepoznavnosti** | Izdelovalci in izdelovalke niso neposredno povezani, nekateri so člani Sekcije domače in umetnostne obrti pri OZS in dejavni v območnih enotah. Močne so povezave znotraj nevladnih organizacij in interesnih združenj (npr. društvo Bicka, rokodelska sekcija Društva rejcev drobnice Idrija-Cerkno). S polstenem se prav tako ukvarjajo nekateri člani in članice Društva rejcev ovc jezersko-solčavske pasme. Polstenje je vpeto tudi v identitetne pripadnosti, predvsem na Jezerskem in Solčavskem, kjer je ovčereja vedno bolj prisotna in posledično se več tudi uporablja volna. |
| **Vidik družbenega in gospodarskega napredka** | Tehnika in osnovni princip polstenja ostajata že tisočletja enaka, spremembe prihajajo skladno s procesi globalizacije (dostopnost drugih materialov in specifičnih tehnik polstenja). Izdelujejo tudi industrijsko narejeno polst, ki pa ima drugačno uporabnost od polsti, ki je izdelana ročno.  Volna je biorazgradljiva in ne povzroča negativnih posledic za okolje. Vedno pogosteje jo uporabljajo tudi pri sonaravnem kmetovanju (za zastirko in zadrževanje vlage v zemlji) ter pri naravni gradnji (za izolacijo). Še vedno se veliko domače volne zavrže, zato so pomembne pobude za ozaveščanje in uporabo volne v različnih segmentih našega bivanja. |
| **Vidik učinkov na medgeneracijsko povezovanje in vseživljenjsko učenje** | Medgeneracijsko povezovanje je za prenos znanj ključnega pomena, saj lahko mlajši znanje pridobijo le od starejših mojstrov in mojstric. Nekatera znanja so sicer dostopna v procesu študija, npr. na Naravoslovnotehniški fakulteti v sklopu oblikovanja tekstilij, vendar so v formalnem izobraževanju odsotni predvsem praktični in poglobljeni načini pridobivanja znanja.  Tehnika je zelo primerna tudi kot terapevtska dejavnost in kot medij za vključevanje ranljivih skupin, saj je zelo preprosta; z njo se lahko izdelujejo zelo preprosti ali pa izjemno kompleksni izdelki. |
| **Vidik učinkov na turizem** | Dejavnost je delno vpeta v turistično ponudbo zaradi razširjenosti ovčereje predvsem na Jezerskem, v Solčavi, na Škofjeloškem, tudi na Idrijsko-Cerkljanskem in Bovškem.  Na temo pridelave volne in polstenja potekajo tradicionalne prireditve: Ovčarski bal na Jezerskem prirejajo Turistično društvo Jezersko, Kulturno umetniško društvo Jezersko ter Društvo rejcev ovc jezersko-solčavske pasme; v Solčavi poteka Festival ovčje volne, ki ga organizira društvo Bicka. Delavnice in prikazi polstenja so del turistične ponudbe posameznih območij, npr. na Škofjeloškem in v Solčavi. |
| **Viri in literatura** | Anja Musek, atelje AMUSE, <http://www.amuse.si/index.html>  Bicka, <https://www.bicka.si/polstenje/>  Društvo rejcev ovc jezersko-solčavske pasme, [www.ovce.si](http://www.ovce.si)  Janez Bogataj, Domače obrti na Slovenskem, DZS, Ljubljana 1989.  Janez Bogataj, Sto srečanj z dediščino na Slovenskem, Prešernova družba, Ljubljana, 1992.  NPK Izdelovalec/izdelovalke polsti in polstenih izdelkov, katalog <https://npk.si/katalogi/6024104/>.  Projekt Lanatura, <https://lanatura.eu/>  Slovenski etnološki leksikon, Angelos Baš (ur.), Mladinska knjiga, Ljubljana, 2011.  Tradicionalne rokodelske veščine, priročnik standardiziranih programov prenosa tradicionalnih rokodelskih znanj,  <http://www.duo-kunsthandwerk.eu/images/uploads/Prirocnik_SLO_SCREEN.pdf> |

﻿